**מרשה לואיז פאדג'** (באנגלית: **Marcia Louise Fudge**; נולדה ב-29 באוקטובר 1952) היא פוליטיקאית אמריקאית, שכיהנה כמזכירת מחלקת השיכון והפיתוח העירוני של ארצות הברית. בשנים 2008–2021 הייתה חברת בית הנבחרים של ארצות הברית מטעם מחוז הקונגרס ה-11 של מדינת אוהיו. פאדג' הוכרזה ב-10 בדצמבר 2020 בידי ג'ו ביידן, הנשיא הנבחר של ארצות הברית, כמועמדותו למזכירת השיכון והפיתוח העירוני של ארצות הברית. במרץ 2021 אישר הסנאט את מינויה לתפקיד.

ביוגרפיה
--------

פאדג' נולדה בקליבלנד שבאוהיו בשלהי אוקטובר 1952. בשנת 1971 השלימה את לימודיה התיכוניים בתיכון המרכזי של שייקר הייטס, וב-1975 קיבלה תואר ראשון בעסקים מאוניברסיטת אוהיו. בשנת 1983 השלימה לימודי תואר שני במשפטים באוניברסיטת המדינה של קליבלנד. מיד לאחר לימודיה הגבוהים עבדה פאדג' כעוזרת משפטית ולמדה מחקר משפטי. היא עבדה גם בפרקליטות הציבורית של מחוז קויאהוגה. במהלך ימיה בסנגוריה הציבורית התמחתה בהיבטים עסקיים במסגרת תפקידה כמנהלת התקציב והכספים. פאדג' עבדה גם כמבקרת במחלקת מיסוי עיזבונות ושימש מדי פעם כשופטת-אורחת וכשופט ראשי לבוררות.

מינואר 2000 עד 18 בנובמבר 2008 הייתה פאדג' ראש עיריית וורנסוויל הייטס, פרוור של קליבלנד בו האוכלוסייה היא בעיקר אפרו-אמריקאית ממעמד הביניים. מסע הבחירות שלה מ-1999 היווה את התמודדותה הראשונה לתפקיד ציבורי כלשהו בחייה הפוליטיים. היא הייתה האישה הראשונה לעמוד בראשות העיר והאפרו-אמריקאית הראשונה למלא תפקיד זה.

פאדג' שימשה כראשת הסגל של חברת הקונגרס סטפני טאבס ג'ונס במהלך כהונתה הראשונה של ג'ונס בקונגרס, במקביל להיותה ראש עיריית וורנסוויל הייטס. כמו כן, היא הייתה חברה בחבר הנאמנים של הספרייה הציבורית בקליבלנד.

לאחר מותה של סטפני טאבס ג'ונס ב-20 באוגוסט 2008, נבחרה פאדג' בידי ועדה של מנהיגים דמוקרטים מקומיים להיות מועמדת המפלגה הדמוקרטית לייצוג מחוז הקונגרס ה-11 של אוהיו בבית הנבחרים של ארצות הברית. בחירה זו הבטיחה לה מושב בקונגרס של ארצות הברית שכן מדובר במחוז בו האוכלוסייה האפרו-אמריקאית מרובה, ובמעוז דמוקרטי מובהק. פאדג' ניצחה בבחירות הכלליות ב-4 בנובמבר והביסה את תומאס פקרק, מועמד המפלגה הרפובליקנית, עם 85 אחוז מקולות הבוחרים. בבחירות ביניים שהתקיימו ב-18 בנובמבר נבחרה פאדג' למלא את תקופת כהונתה החמישית של טאבס ג'ונס המנוחה, ללא התנגדות. היא הושבעה לתפקיד ב-19 בנובמבר 2008, מה שהעניק לה ותק של כמעט חודשיים יותר מאשר חברי הקונגרס שנבחרו במחזור הבחירות של 2008.

בשנים 2015-2013, במהלך הקונגרס ה-113 של ארצות הברית, הייתה יושבת ראש השדולה השחורה בקונגרס; היא החליפה בתפקיד את עמנואל קליוור, ולאחר התכנסות הקונגרס ה-114 החליף אותה ג'. ק. באטרפילד. בשנת 2018, לאחר בחירות האמצע באותה השנה, שקלה פאדג' להתמודד לתפקיד יושב ראש בית הנבחרים של ארצות הברית. מאוחר יותר זנחה כוונה זו והביעה את תמיכתה בננסי פלוסי. לאחר הבחירות לנשיאות ארצות הברית 2020, פאדג' הצהירה על רצונה לשרת בממשלו של ג'ו ביידן כמזכירת החקלאות של ארצות הברית. עם זאת, בחודש דצמבר 2020, דווח בעיתונות האמריקאית כי ביידן בחר בפאדג' כמזכירת השיכון והפיתוח העירוני של ארצות הברית.

הב-28 בינואר 2021 ניצבה פאדג' לשימוע בפני ועדת הבנקאות, השיכון והעניינים האורבניים של הסנאט של ארצות הברית. ב-4 בפברואר אישר יושב ראש הוועדה, שרוד בראון, את העברת מועומדותה של פאדג' למליאת הסנאט שהוועדה אישרה את מועמדותה ברוב של 17 מול 7.

ב-10 במרץ 2021 אישר הסנאט באופן סופי את מינויה של פאדג' למזכירת השיכון והפיתוח העירוני, ברוב של 66 תומכים מול 34 מתנגדים. פאדג' טרם הושבעה לתפקידה, וטקס השבעתה נוהל והתקיים בידי סגנית נשיא ארצות הברית קמלה האריס באופן מקוון לאחר מכן.

ב-22 במרץ 2024 הודיעה פאדג' על התפטרותה מהתפקיד, ובאותו היום סיימה את שירותה בממשל ביידן.

קישורים חיצוניים
----------------

ויקישיתוף מדיה וקבצים בנושא **מרשה פאדג'** בוויקישיתוף
* אתר האינטרנט הרשמי של מרשה פאדג' בבית הנבחרים (באנגלית)
* מרשה פאדג', ברשת החברתית פייסבוק

* מרשה פאדג', ברשת החברתית אקס (טוויטר)

* מרשה פאדג', ברשת החברתית אינסטגרם

* מרשה פאדג', ברשת החברתית LinkedIn

* מרשה פאדג', סרטונים בערוץ היוטיוב
* מרשה פאדג' באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  ג'ונתן למייר, מרי קלייר ג'לוניק ואחרים, AP sources: Biden picks Fudge for housing, Vilsack for USDA, באתר AP‏, 9 בדצמבר 2020 (באנגלית)
3. ↑  ג'ולי הירשפילד דייוויס, Pelosi’s One Potential Rival Cuts Deal and Drops Speaker Challenge, באתר הניו יורק טיימס, 20 בנובמבר 2018 (באנגלית)
4. ↑  נטשה קורקי, הלנה בוטמילר וליז קרמפטון, ‘I’ve been very, very loyal’: Marcia Fudge makes the case for Ag secretary, באתר פוליטיקו, 11 בנובמבר 2020 (באנגלית)
5. ↑  ג'ף זלני, דן מריקה וקייט סאליבן, Biden expected to nominate Rep. Marcia Fudge as secretary of Housing and Urban Development, באתר CNN‏, 9 בדצמבר 2020 (באנגלית)
6. ↑  השימוע של פאדג' בפני הוועדה בסנאט, באתר ועדת הבנקאות, השיכון והעניינים האורבניים של הסנאט של ארצות הברית, 28 בינואר 2021 (באנגלית)
7. ↑  סילבן ליין, Senate confirms Fudge as Housing secretary, באתר The Hill‏, 4 בפברואר 2021 (באנגלית)
8. ↑  טרייסי ג'אן, Marcia Fudge confirmed as first Black woman to lead HUD in more than 40 years, באתר וושינגטון פוסט, 10 במרץ 2021 (באנגלית)
9. ↑  ורוניקה סטרקוואלורסי, Senate confirms Ohio Rep. Marcia Fudge as HUD secretary, באתר CNN‏, 10 במרץ 2021 (באנגלית)
10. ↑  דבורה ברפילד ברי, HUD Secretary Marcia Fudge to resign, says affordable housing is 'an American issue', באתר USA Today‏, 11 במרץ 2024 (באנגלית)

| מזכירי השיכון והפיתוח העירוני של ארצות הברית |
| --- |
| 

|  |  |
| --- | --- |
| רוברט ויוור • רוברט ווד • ג'ורג' רומני • ג'יימס לין • קרלה הילס • פטרישה רוברטס האריס • מון לנדרו • סמואל פירס • ג'ק קמפ • הנרי סיסנרוס • אנדרו קואומו • מל מרטינס • אלפונסו ג'קסון • סטיב פרסטון • שון דונובן • חוליאן קסטרו • בן קרסון • מרשה פאדג' | החותם של מחלקת השיכון והפיתוח העירוני של ארצות הברית |

 |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0005 0110 7093
* LCCN: no2019188134
* SNAC: w6dg7fxh
* US Congress: F000455
* VIAF: 4157770007348661123
* WorldCat: lccn-no2019188134

 |